Messteek by skool: Leerling vra borgtog | Netwerk24
Deur Werner Beukes 05 Junie 2019 14:19
Die saak waarin 'n gr. 11-leerling van die Forest High School in die suide van Johannesburg 'n ander leerling Maandag na bewering met 'n mes by die skool doodgesteek en twee ander leerlinge beseer het, is Woensdag in die landdroshof in Johannesburg tot Donderdag uitgestel vir 'n formele borgtogaansoek.
Die 19-jarige leerling, wat in aanhouding bly, word van moord op Daniel Bakwela (16), asook op twee aanklagte van poging tot moord aangekla.
Hy het glo nog twee leerlinge ook met 'n mes aangeval. Al die slagoffers is in die bolyf gesteek.
Kingombe-Antoinete Mabiala (47), Bakwela se ma, het ontroosbaar buite die hof gehuil. Sy is deur familie en vriende ondersteun. Sy het aan die media gesê sy sukkel om haar seun se dood te verwerk.
"Ek is nie wel nie. Ek het hof toe gekom vir my seun," het sy tussen die snikke deur gesê.
Kingombe-Antoinete Mabiala, die ma van die leerling wat doodgesteek is, Woensdag by die landdroshof in Johannesburg.